
Uznesenie Okresný súd Poprad, predseda senátu JUDr. Pavol Roth, v trestnej veci odsúdeného A. B., nar. XX.X.XXXX, trvale bytom Poprad, okres Poprad, o žiadosti odsúdeného o zahladenie odsúdenia, takto rozhodol: Podľa § 92 ods. 1 písm. c) Trestného zákona z a h l a d z u j e odsúdenému A. B. odsúdenia: I. Krajského súdu v Košiciach zo dňa 17.5.2000, sp. zn.: 3T/19/1999 pre trestné činy podľa § 267 ods. 1, § 185 ods. 2 písm. b), § 238 ods. 1, ods. 2, § 247 ods. 1 písm. b), § 234 ods. 1, ods. 2 písm. a) Trestného zákona (zákona č. 140/1961 Zb.), za čo mu bol uložený trest odňatia slobody vo výmere 6 rokov a 6 mesiacov nepodmienečne so zaradením výkonu do I. NVS, z ktorého výkonu trestu bol podmienečne prepustený 19.12.2002 s určením skúšobnej doby na 4 roky, v ktorej skúšobnej dobe sa neosvedčil a dňa 31.7.2004 mu bol nariadený zvyšok trestu vo výmere 11 mesiacov a 28 dní. II. Okresného súdu Poprad zo dňa 30.10.2003, sp. zn.: 2T/120/2003, ktorým mu bol pre trestný čin podľa § 247 ods. 2 písm. a), § 238 ods. 1, ods. 2 Trestného zákona (zákona č. 140/1961 Zb.) uložený trest odňatia slobody vo výmere 15 mesiacov nepodmienečne so zaradením výkonu do II. NVS, ktorý trest vykonal 18.8.2004. III. Okresného súdu Poprad zo dňa 31.8.2009, sp. zn.: 5T/92/2009, ktorým mu bol pre trestné činy § 212 ods. 2 písm. a), ods. 3 písm. a), § 245 ods. 1 uložený trest odňatia slobody vo výmere 1 rok a 4 mesiace nepodmienečne so zaradením výkonu do ústavu na výkon trestu so stredným stupňom stráženia, z výkonu ktorého trestu bol podmienečne prepustený s probačným dohľadom 30.10.2009 s určením skúšobnej doby v trvaní 30 mesiacov, v ktorej skúšobnej dobe sa osvedčil. IV. Okresného súdu Poprad zo dňa 4.1.2011, sp. zn.: 5T/186/2010, ktorým mu bol pre trestný čin podľa § 289 ods. 1 písm. a), § 348 ods. 1 písm. d) Trestného zákona uložený nepodmienečný trest odňatia slobody na 8 mesiacov so zaradením výkonu do ústavu na výkon trestu so stredným stupňom stráženia a trest zákazu činnosti viesť motorové vozidlá na dobu 3 rokov, ktorý trest bol následne zrušený odsúdením vo veci Okresného súdu Poprad 4T/33/2011. V. Okresného súdu Poprad zo dňa 31.5.2013, sp. zn.: 4T/33/2011, ktorým mu pre trestný čin podľa § 289 ods. 1 písm. a), § 348 ods. 1 písm. d) Trestného zákona bol uložený nepodmienečný trest odňatia slobody na 10 mesiacov so zaradením do ústavu na výkon trestu so stredným stupňom stráženia, z ktorého bol podmienečne prepustený 17.12.2013 s určením skúšobnej doby na 1 rok, v ktorej sa osvedčil 8.4.2015 a ktorým mu bol uložený aj trest zákazu činnosti viesť motorové vozidlá na dobu 3 rokov a 4 mesiacov, ktorý trest vykonal 27.11.2014, a takto ukladaný trest bol uložený ako trest súhrnný, pričom výrok o treste z odsúdenia vo veci Okresného súdu Poprad 5T/186/2010 bol zrušený. odôvodnenie:
Odsúdený A. B. si dňa 22.7.2024 podal žiadosť o zahladenie odsúdení popísaných vo výroku tohto rozhodnutia, ktorú žiadosť odôvodnil tým, že žije riadny život, nemá žiadne problémy so zákonom a od jeho posledného odsúdenia už uplynula dlhá doba. Po preskúmaní žiadosti odsúdeného, vychádzajúc z obsahu spisového materiálu, a to najmä aktuálneho odpisu registra trestov odsúdeného, registra priestupkov, ďalších lustrácií, ktoré sú súčasťou spisu súd konštatoval, že v jeho prípade došlo v minulosti k opakovaným odsúdeniam, z ktorých odsúdenia popísané vo výroku tohto rozhodnutia doposiaľ nie sú zahladené. Odsúdenému boli postupne ukladané nepodmienečné tresty odňatia slobody (sčasti aj s ukladaním trestu zákazu činnosti viesť motorové vozidlá), ktoré nepodmienečné tresty odňatia slobody aj vykonal. Najvyššia výmera uloženého trestu odňatia slobody v prípade odsúdeného presiahla výmeru 5 rokov, nepresiahla však výmeru 10 rokov. Posledný trest odňatia slobody odsúdený vykonal dňom 17.12.2013, kedy došlo k jeho podmienečnému prepusteniu z výkonu trestu odňatia slobody s určením skúšobnej doby, v ktorej sa osvedčil. Rovnako vykonal aj trest zákazu činnosti viesť motorové vozidlá naposledy dňom 27.11.2014. Od posledného odsúdenia (a to vo veci Okresného súdu Poprad sp. zn.: 4T/33/2011) odsúdený A. B. viedol riadny život, nedopustil sa žiadnej ďalšej trestnej činnosti a nebolo voči nemu vedené ani iné trestné konanie. Rovnako nemá ani žiadny záznam v evidencii priestupkov. Podľa § 92 ods. 1 písm. c) Trestného zákona, súd môže zahladiť odsúdenie, ak odsúdený viedol po výkone alebo po odpustení trestu alebo po premlčaní jeho výkonu riadny život nepretržite po dobu najmenej desať rokov, ak ide o odsúdenie na trest odňatia slobody prevyšujúci päť rokov (neprevyšujúci ale 10 rokov). Vzhľadom na vyššie uvedené potom súd konštatoval, že odsúdený A. B. spĺňa zákonom požadované podmienky pre zahladenie odsúdenia v uvedených veciach, keďže tento od posledného vykonaného trestu odňatia slobody dňom 17.12.2013 viedol riadny život po dobu prevyšujúcu zákonom určenú hranicu, a preto rozhodol tak, ako to uviedol vo výroku tohto rozhodnutia s tým, že súčasne s poukazom na ust. § 93 ods. 1 Trestného zákona sa na neho hľadí, ako keby nebol odsúdený. Poučenie: Proti tomuto uzneseniu je prípustná sťažnosť do 3 pracovných dní od jeho oznámenia prostredníctvom tunajšieho súdu na Krajský súd v Prešove.

